స్వరం కలిస్తే సైసై..!
- ఖాతాదారుల గుర్తింపునకు ఐసీఐసీఐ వినూత్న ప్రయోగం
ముంబయి: దేశంలోనే రెండో అతిపెద్ద బ్యాంకు ఐసీఐసీఐ తన ఖాతాదారుల సౌలభ్యం కోసం వినూత్న సేవను అందుబాటులోకి తెచ్చింది. దాదాపు 3.3 కోట్ల మంది ఐసీఐసీఐ ఖాతాదారులు కాల్‌ సెంటర్‌ ద్వారా తమ సేవలను మరింత సులువుగా పొందేందుకు గాను 'వాయిస్‌ రికగ్నిషన్‌' సౌలభ్యాన్ని ప్రవేశపెట్టింది. దీనిని వినియోగించుకొని ఖాతాదారులు ఇక నేరుగా కాల్‌సెంటర్‌కు కనెక్ట్‌ అవ్వవచ్చు. ఇప్పటి వరకు ఖాతాదారులు కాల్‌సెంటర్‌కు ఫోన్‌ చేస్తే వారి ఖాతా నంబరును, పాస్‌వార్డ్‌ను స్మార్ట్‌ఫోన్‌లో టైప్‌ చేయాల్సి వచ్చేది. ఈ కొత్త విధానంతో ఇక ఫోన్‌ ద్వారా ఎలాంటి సంఖ్యలను టైప్‌ చేయాల్సిన అవసరం ఉండదు. ముందుగా బ్యాంక్‌ వర్గాలు 100 అక్షరాలతో కూడిన పదాల్ని రికార్డ్‌ చేసుకుంటాయి. ఆ తరువాత ఖాతాదారు ఎప్పుడు కాల్‌ సెంటర్‌కు లాగ్‌ఇన్‌ అవ్వాలన్నా ఈ 100 అక్షరాల పదాన్ని వల్లిస్తే సరిపోతుంది. బ్యాంకు ఏర్పాటు చేసిన వ్యవస్థ మనం పలికే పలుకులను సరిచూసుకొని నిజమైన ఖాతాదారుగా గుర్తించి అవసరమైన సేవలను అందిస్తుందని బ్యాంక్‌ ఎండీ, సీఈఓ చందా కొచ్చర్‌ తెలిపారు. దీని వల్ల మరింత భద్రతతో పాటు బ్యాంకు కార్యకలాపాలలో సౌలభ్యత ఏర్పడుతుందని ఆమె వివరించారు.
మీ స్నేహితులకు రికమెండ్ చెయ్యండి